নির্বাচন কমিশনের নজরে আবার অনুব্রত মণ্ডল।
বীরভূম জেলা তৃণমূলের সভাপতি অনুব্রতকে কারণ দর্শানোর নোটিস পাঠিয়েছিল কমিশন। কিন্তু অনুব্রতের উত্তরে কমিশন সন্তুষ্ট নয় বলে জানা গিয়েছে। কমিশন সূত্রের খবর, তথ্যানুসন্ধান-সহ বীরভূমের জেলা তৃণমূল সভাপতি সম্পর্কে বিস্তারিত রিপোর্ট চেয়ে পাঠানো হয়েছে।
অনুব্রতের বিরুদ্ধে অভিযোগ উঠেছিল, তিনি দলীয় সভায় কর্মীদের চাঙ্গা করতে এমন কিছু মন্তব্য করেছিলেন, যা নির্বাচনী আচরণবিধি লঙ্ঘন করেছে। এমনকী, আইনশৃঙ্খলা নিয়ে কমিশনের পদক্ষেপকেও প্রকারান্তরে ‘চ্যালেঞ্জ’ করে তাঁর ওই মন্তব্য। কমিশন সূত্রের খবর, কারণ দর্শানোর নোটিসের জবাবে অনুব্রত দাবি করেছেন, বিতর্কিত মন্তব্যের কণ্ঠস্বরটি তাঁর নয়। আধিকারিকদের একাংশের যুক্তি, অনুব্রতের দাবিকে ততটা গ্রহণযোগ্য বলে মনে করছে না কমিশন। সম্প্রতি দিল্লির নির্বাচন সদন থেকে অনুব্রত সম্পর্কে বিস্তারিত রিপোর্ট চেয়ে পাঠানো হয়েছে। কমিশন সূত্রের খবর, ওই তৃণমূল নেতা সম্পর্কে তথ্যানুসন্ধান এবং বিস্তারিত রিপোর্ট তৈরির কাজ চলছে রাজ্য নির্বাচনী আধিকারিকের কার্যালয়ে।
কমিশনের আধিকারিকদের একাংশের যুক্তি, অনুব্রত যে দলীয় সভায় ‘বিতর্কিত’ মন্তব্যটি করেছিলেন বলে অভিযোগ, সেটি ছিল রুদ্ধদ্বার সভা। তাই ওই সভার ভিডিও রেকর্ডিং এখনও কমিশনের হাতে নেই। কেবলমাত্র সংবাদমাধ্যমে প্রকাশিত এবং সম্প্রচারিত তথ্যের ভিত্তিতেই ওই তৃণমূল নেতাকে শো-কজ করা হয়েছিল। ওই ঘটনার পরেও অনুব্রতের বিরুদ্ধে অভিযোগ ওঠা বন্ধ হয়নি। বিজেপি’র তরফে দাবি করা হয়েছিল, অনুব্রতের গতিবিধির উপর নিয়ন্ত্রণ জারি না করলে, বীরভূমে অবাধে ভোট সম্পন্ন করা সম্ভব নয়।
মঙ্গলবার মুখ্য নির্বাচনী আধিকারিকের সঙ্গে দেখা করে বীরভূমের ময়ূরেশ্বরের বিজেপি প্রার্থী লকেট চট্টোপাধ্যায়ের নেতৃত্বাধীন এক প্রতিনিধি দল। ওই দলের অভিযোগ, লকেটের বিরুদ্ধে অনুব্রত ‘কুরুচিকর’ মন্তব্য করেছেন। তাই তাঁর (অনুব্রত) বিরুদ্ধে অবিলম্বে ব্যবস্থা নিক কমিশন।
অনুব্রতের বিরুদ্ধে অভিযোগ এবং কমিশনের পদক্ষেপ সম্পর্কে জানতে চাওয়া হলে, অতিরিক্ত মুখ্য নির্বাচনী আধিকারিক দিব্যেন্দু সরকার বলেন, ‘‘এক রাজনৈতিক ব্যক্তিত্বের বিরুদ্ধে বিজেপি কয়েকটি অভিযোগ করেছে। সময়মতো যথোপযুক্ত ব্যবস্থা নেওয়া হবে।’’ অনুব্রতের বিরুদ্ধে বারবার অভিযোগ উঠলে, দিল্লির নির্বাচন সদন দৃষ্টান্তমূলক কোনও ব্যবস্থা নেবে কি না, তা অবশ্য স্পষ্ট করেননি রাজ্যের নির্বাচনী আধিকারিকের কার্যালয়ের অফিসারেরা।